Óvíst er hvenær þingi lýkur . mbl.is / Ómar Ekkert samkomulag náðist á fundi sérnefndar um stjórnarskrármál á Alþingi upp úr hádeginu . Þetta þýðir , að fram koma nefndarálit meirihluta og minnihluta nefndarinnar . Formenn stjórnmálaflokkanna hafa setið á fundi í dag en ekki er ljóst hvort tekist hafi samkomulag um þinglok . Gert er ráð fyrir að fulltrúar Samfylkingarinnar , VG , Framsóknarflokks og Frjálslynda flokksins , leggi til að frumvarpið komi óbreytt til þriðju umræðu , þar á meðal ákvæði um stjórnlagaþing . Sjálfstæðismenn í nefndinni munu leggja fram sérálit þar sem þeir leggja til að breytingar á stjórnarskránni verði eins og stjórnarskrárnefnd , skipuð fulltrúum allra flokka , lagði til 2007 . Þær tillögur lutu eingöngu að því hvernig breytingum á stjórnarskrá verði háttað . Þingmenn Sjálfstæðismannar leggja auk þess til að skipuð verði stór nefnd um heildarendurskoðun stjórnarskrárinnar sem skili af sér eftir tvö ár . Siv Friðleifsdóttir , þingmaður Framsóknarflokks , sagði í þingumræðum , að sér væri brugðið eftir fundinn í stjórnarskrárnefndinni en þar hefðu sjálfstæðismenn fellt grímuna með því að leggja til , að ekki yrðu gerðar breytingar á auðlindaákvæði stjórnarskrárinnar .